EMOCIONALNI ASPEKTI SURE FATIHE 


Uzvišeni Allah izabrao je Fatihu da njome otpočne Kur'an. Ona se 
nalazi na početku Kur'ana, a na početku mora stajati nešto što je 
posebno. Fatiha predstavlja najavu i sažetak onoga što će se 
spomenuti poslije nje. Ova sura vjernika podučava, podstiče, 
prosvjetljuje i liječi. Vjernik joj je stalni drug, a ona je njegova stalna 
pratilja. Kako i ne bi bila kad nema namaza koji vjernik klanja a da 
učenje Kur'ana (na kijamu) ne otpočne ovom suroml? 

Po prirodi stvari, onoga sa kime se više družimo, više i bolje 
poznajemo. Naš odnos prema Fatihi i prema Kur'anu uopćeno ne bi 
trebao biti daleko od toga. lako je teško u potpunosti izdvojiti neki 
aspekt ove sure bez spominjanja drugih, ipak se može ukazati na 
jedan poseban aspekt, a to je emocionalni koji prožima ostala značenja ove sure. 

U prvom ajetu Fatihe, Allah nam kaže: "Hvala Allahu, Gospodaru svjetova." 

Hvala (ar. el-hamd) znači da sve pohvale pripadaju Allahu i On ih je jedini dostojan. 

Riječ Gospodar (ar. Rabb) ima četiri osnovna značenja: 

1) On je Stvoritelj, 

2) Onaj koji svime upravlja, 

3) On je Onaj koji je Ijudima dao blagodati, 

4) On je Onaj koji ih čuva. 

A pod "svjetovima" se podrazumijeva sve ono što postoji mimo Allaha. 

Kada čitamo da On o Sebi kaže da sve pohvale pripadaju Njemu, znamo da sve pohvale mogu 
pripadati samo onome koji je svake pohvale dostojan, a svake pohvale ne može biti dostojan 
osim Onaj koji nema nikakvog nedostatka i manjkavosti i Onaj koji je savršen sa svakog aspekta. 
Upravo to izaziva osjećaj divljenja Allahom, dželle šanuhu. 

Kada čitamo ovaj ajet, onda shvatamo da smo mi dio svega što je Allah stvorio, odnosno da je 
On svakog od nas stvorio, dao nam sve blagodati, da nas čuva i svime upravlja. To saznanje 
neminovno u nama rađa osjećaj koji je kruna značenja ovog ajeta, a to je osjećaj Ijubavi prema 
našem Gospodaru. 

Kada bi nam neko iznenada i sasvim neočekivano dao izuzetno skupocjen poklon, to bi u nama 
izazvalo osjećaj zahvalnosti i osjećaj dugovanja da se na poklon uzvrati poklonom. Ako takve 
osjećaje svi imamo prema Ijudima, kakvi bi tek ti osjećaji trebali biti prema Uzvišenom Allahul? 
Zar da ne volimo Onoga koji nam daje nešto što Mu nismo tražili, Onoga koji nam je dao najveći 
dar, Onoga koji nam je dao da postojimol? 

Zatim, nakon toga, Allah kaže da je On "Milostivi, Samilosni". Kada pročitamo da je Allah 
Gospodar, Upravitelj i Stvoritelj svjetova, shvatamo da je On izrazito silan i moćan, a kada 
odmah nakon toga pročitamo da je milostiv, to sasvim sigurno budi našu nadu u Njegovu milost 
i želju da budemo njome obuhvaćeni. Primjera radi, oni Ijudi koji su silni i jaki uglavnom nisu ni 
milostivi niti samilosni, već grubi i osorni. 

Ono što, isto tako, odmah uočavamo jeste da u ovom ajetu nema veznika između "Milostivom" 
i "Samilosnom" i to nas navodi na zaključak da se radi o dva različita svojstva. "Milostivi" (ar. Er- 
Rahman) je onaj čija milost obuhvata sva stvorenja, ali šta je onda "Samilosni"? Drugim 
riječima, prema kome je samilostan?! Učenjaci kur'anskih nauka kažu nam da se odgovor nalazi 
u samom Kur'anu: "On će prema vjernicima biti samilostan (tj. na Sudnjem danu)." (El-Ahzab, 
43) 

U ajetu: "Vladar Dana sudnjeg", pod sintagmom "Dana sudnjeg" (ar. jevmid-din) podrazumijeva 
se Dan nagrade i polaganja računa. Čitajući ovaj ajet, kod čovjeka se javlja strah, jer je u 
Ijudskim dušama usađen osjećaj da je Sudnji dan nešto strašno i veliko. Ali, činjenica da je to 
Dan nagrade ili kazne, nakon polaganja računa, svakog navodi na razmišljanje o svojim djelima. 
Kad vjernik vjeruje i zna da je On vladar tog Dana, normalno je da poželi da ga On toga Dana 
sačuva posljedica svojih loših djela i da želi da ima dobrih djela sa kojima će Uzvišeni Allah biti 
zadovoljan. 

Ova tri osjećaja: Ijubav prema Allahu, strah od Njega i nada u Njegovu milost, a koja su 
spomenuta u prva tri ajeta Fatihe, jesu tri temelja ibadeta - obožavanja Allaha. 

Poslije ovog ajeta kao da se samo po sebi nameće pitanje: "A kako zadobiti naklonost i samilost 
Vladara toga Dana?" I onda dolazi odgovor: "Samo Tebe obožavamo", tj. način i put stjecanja 
Njegove milosti i Njegovog zadovoljstva jeste obožavanje - ibadet. Učenjaci kažu da se pod 
ibadetom podrazumijeva "sve što Allah voli od djela i riječi, tajnih i javnih", odnosno da je to 
"sve što je Allah naredio". To, dakle, može biti ono što je vezano za naš odnos prema Allahu, ali i 
naš odnos prema Ijudima i drugim stvorenjima. 

"I Samo od Tebe pomoć tražimo", tj. ne tražimo pomoć ni od koga osim od Tebe. Ovaj ajet 
ukazuje na čovjekovu samospoznaju i na činjenicu da čovjek ne može Allaha obožavati bez 
Njegove pomoći ma koliko sebe smatrao jakim i postojanim. 

Čitajući prvi dio ovog ajeta ("Samo Tebe obožavamo"), čovjek će od sebe odagnati oholost, jer 
njegovim čitanjem, vjerovanjem i izgovaranjem prihvata da je potčinjen, a potčinjeni ne može 
biti ohol i uzdizati se nad Ijudima. Slično tome, sa drugim dijelom ajeta ("I samo od Tebe pomoć 



tražimo"), musliman će od sebe otklanjati samodopadljivost i uobraženost, jer onaj kojem je 
neophodno da stalno traži pomoć, takav je manjkav i za takvo nešto nema pravog razloga. 

"Uputi nas", tj. ukaži nam i učvrsti nas, "na put", tj. na način i djelo, "pravi", tj. onaj koji nije 
iskrivljen, a to je put islama, put Kur'ana, put življenja tog Kur'ana na najbolji način, onako kako 
ga je živio Muhammed, sallallahu alejhi ve sellem. 

Ovdje kao da se postavlja pitanje da li uopće postoje oni koji su na Pravom putu i da li su 
postojali? A onda čitamo: "Na put onih kojima si blagodaran bio", a to su oni koji su spomenuti 
u (69.) ajetu sure En-Nisa: "Oni koji su pokorni Allahu i Poslaniku bit će u društvu vjerovjesnlka, i 
pravednlka, i šehTda, i dobrih Ijudi, kojima je Allah milost Svoju darovao." 

Nakon što je spomenuo da je On Rabb - Gospodar svjetova, a što podrazumijeva da je On Onaj 
koji daje sve blagodati, spomenuo je da je Pravi put zapravo put onih kojima je On blagodaran 
bio. Činjenica izdvajanja i isticanja blagodati Pravog puta ukazuje na to da je Pravi put, spoznaja 
Pravog puta i kretanje njime najveća Allahova blagodat. Ako je čovjek zahvalan na blagodati što 
ga je Allah stvorio, onda je osjećaj zahvalnosti za blagodat vjere neuporedivo veća, a samim tim 
je i osjećaj Ijubavi vjernika prema Allahu veći. 

"A ne onih koji su na sebe srdžbu izazvali." Ako je čovjek spoznao Allaha, onda će samo Njega 
obožavati. Ako obožava nekog mimo Njega, onda Ga nije spoznao, ili Ga je spoznao, ali Ga ne 
obožava. Drugim riječima, takav čovjek radi suprotno spoznaji da samo Njega treba obožavati i 
odbija ukazanu blagodat spoznaje Pravog puta. Ta spoznaja kod takve osobe nije rezultirala 
Ijubavlju prema Allahu. Oni, iako su spoznali da ih je Allah stvorio, opskrbio ih, sačuvao i ukazao 
im na Pravi put, na tu blagodat su, umjesto Ijubavlju i zahvalnošću, uzvratili onim što je oprečno 
tome, pa su oni s pravom nazvani oni "koji su na sebe srdžbu izazvali". 

"Niti onih koji su zalutali!" Za razliku od ovih prethodnih, postoje i oni koji su spoznali činjenicu 
da je Pravi put velika Božija blagodat, ali ga nisu spoznali u onom obliku u kojem se to traži, 
onom na kojem su bili oni kojima je Allah bio blagodaran, ali, i pored toga, nastoje steći Njegovu 
Ijubav i zadovoljstvo. To njihovo nastojanje i djela kojima to pokušavaju postići, nisu ispravni i 
stoga zaslužuju da se za njih kaže da su zalutali. 

Vjernik koji zna da su postojali i da postoje "oni kojima je Allah blagodaran bio" i koje je On 
uputio na Pravi put zato što su spoznali da je Allah Taj kojem pripadaju sve pohvale i koji je sve 
stvorio, a zatim su Ga zavoljeli - takav vjernik i njih voli. To je Ijubav vjernika jednih prema 
drugima. Za razliku od njih, one koji su i pored spoznaje Allaha i Pravog puta Njemu svjesno leđa 
okrenuli i na sebe srdžbu Allahovu izazvali, takve vjernik ne voli jer ih ni Allah ne voli. Za razliku 
od njih, one koji su zalutali vjernik ne može voljeti vjerničkom Ijubavlju, ali im itekako želi da 
spoznaju Pravi put i na tome neće štedjeti svog truda. 

Iz navedenog možemo razumjeti da su osnovni emocionalni apekti Fatihe Ijubav prema Allahu, 
strah od Njega i nada u Njegovu milost, spoznaja da je način na koji se dolazi do te Ijubavi put 
obožavanja Njega i da je to usko vezano za čovjekovo stanje na Sudnjem danu, zatim ukazuje se 



da postoje tri različite vrste Ijudi u odnosu na taj put i vjernici se upućuju na koji način da gaje 
svoje osjećaje prema svima njima. 

Emocije su važan dio čovjekovog života, ali ipak najvažnije emocije jesu one koje vežemo za 
svoga Stvoritelja, a najvažnije su spomenute na samom početku Kur'ana časnog, Njegovog 
najljepšeg i najdražeg govora. 


KRAJ 



